Trouplek-eienaar doodgeskiet: ‘Ek het hulle gesmeek om hom te help’Marius saam met sy seun Gerrie en dogter Mariska. Marius Deyzel (61), mede-eienaar van die bekende Maroupi-trouplek in Umhlali, KwaZulu-Natal, is Saterdagaand ten aanskoue van sy broer en ander gaste deur gewapende rowers doodgeskiet. Andre Deyzel, Marius se broer, moes noodgedwonge toekyk hoe sy broer doodbloei nadat vier verdagtes hom, sy broer en ander gaste oorval het. “Ek het Marius probeer help en geskree. Ek het vir hulle gesê, ‘He is busy dying. Can I please help him?’ Toe sê hulle vir my, ‘Sit down motherf****r or we will kill you as well’.” Volgens Deyzel was hulle omstreeks 21:00 besig om te braai. “Dit was ek en Marius en vier ander gaste. Ek het die volgende oomblik ŉ skoot hoor klap. Vier mans het skielik voor ons verskyn en vir ons geskree, ‘down down down!’. Die een het ŉ haelgeweer gehad en die ander een ŉ 9 mm-pistool. Die ander twee verdagtes was met stokke gewapen.” Die verdagtes het hulle gedwing om op die grond te lê. “Marius het een van die mans gekonfronteer. Marius is met die haelgeweer in die bors geskiet. Ons hande is agter ons rûe vasgebind. Die verdagtes wou weet waar die kluis is, maar ek kon hulle nie verstaan nie. Hulle het my met die stokke geslaan. Net Marius het geweet waar die kluis was.” Die verdagtes het Deyzel en die ander gaste hierna gevra waar hulle slaap en hulle het na die gastehuis beweeg. “Hulle het deur ons bagasie gesoek en geld en ander items soos juwele gevat.” Volgens Deyzel het die verdagtes met sowat R800 kontant en die ander items gevlug. Deyzel het later besluit om te maak of hy ŉ hartaanval kry. “Ek dink die feit dat Marius dood was en ek wat maak of ek ŉ hartaanval kry, het hulle die skrik op die lyf gejaag.” Volgens Deyzel het al die verdagtes dieselfde swart klere aangehad. “My broer het voor my doodgebloei. Hulle wou nie dat ek aan hom raak nie. Ek kan dit nie glo nie, dit is so onwerklik. ŉ Mens dink dit gebeur met ander mense en verwag dit nie. Ek kan dit nie verwerk nie. Marius sou Woensdag sy 62ste verjaardag vier,” het ŉ emosionele Deyzel gesê. Marius laat ook sy lewensmaat, Edith, sy twee kinders en Edith se twee kinders agter. Lt.kol. Thulani Zwane, woordvoerder van die polisie, het gesê die polisie ondersoek ŉ saak van moord.